钦定古今图书集成/理学汇编/经籍典/第082卷 > 吕祖谦古周易 > 《上下经》
## 钦定古今图书集成/理学汇编/经籍典/第082卷 > 吕祖谦古周易 > 《上下经》

案《前汉·艺文志》：《易经》十二篇。颜师古曰：“上下篇及《十
翼》，故十二篇。”杜预《春秋左氏传集解后序》曰：“汲郡汲
县有发旧蒙者，大得古书。《周易》上下篇，与今正同，别
有《阴阳说》，而无《彖象》《文言》《系辞》疑于时仲尼造之于
鲁，而未播之于远国也。”然则战国时《易》固分上下经
矣。《系辞上传》曰：“二篇之策，万有一千五百二十。”所谓
“二篇”，即上、下二篇也。然则孔子时《易》固分上、下经矣。
以此考之，《易经》之分上下，必始于文王作《周易》之时。
近世晁氏编《古周易》，乃合而为一，且谓后人妄有《上
下经》之辨，何其考之不详哉？